Ehdotus neuvoston päätökseksi käytöstä poistettujen avomerilaitosten hävittämisestä tehdyn OSPAR-päätöksen 98/3 hyväksymisestä yhteisön puolesta /* KOM/99/0190 lopull. - CNS 99/0097 */



Virallinen lehti nro C 158 , 04/06/1999 s. 0010



Ehdotus neuvoston päätökseksi käytöstä poistettujen avomerilaitosten hävittämisestä tehdyn OSPAR-päätöksen 98/3 hyväksymisestä yhteisön puolesta (1999/C 158/03) (ETA:n kannalta merkityksellinen teksti) KOM(1999) 190 lopull. - 99/0097 (CNS) (Komission tekemä 26 päivänä huhtikuuta 1999) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 r artiklan 4 kohdan ja 228 artiklan 2 kohdan ensimmäisen lauseen sekä 3 kohdan ensimmäisen alakohdan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että 1) yhteisö on Koillis-Atlantin merellisen ympäristön suojelusta tehdyn yleissopimuksen (OSPAR-yleissopimus) sopimuspuoli neuvoston päätöksen 98/249/EY(1) nojalla ja että tällä 25 päivänä maaliskuuta 1998 voimaan tulleella yleissopimuksella pyritään ehkäisemään ja estämään pilaantumista sekä suojelemaan merialueita ihmistoiminnan haittavaikutuksilta, 2) OSPAR-yleissopimuksen toimeenpaneva elin (OSPAR-komissio) voi hyväksyä toimenpiteitä yleissopimuksen soveltamisalaan kuuluvilla aloilla ja että se on hyväksynyt käytöstä poistettujen avomerilaitosten hävittämisestä tehdyn OSPAR-päätöksen 98/3, 3) Euroopan komissio on antanut neuvostolle ja Euroopan parlamentille tiedonannon käytöstä poistettujen offshore-öljyn- ja -kaasunporauslaitteistojen poistamisesta ja hävittämisestä(2); neuvosto on ottanut tämän tiedonannon myönteisesti vastaan ja antanut päätelmät Koillis-Atlantin merellisen ympäristön suojelusta tehtyyn yleissopimukseen liittyvistä neuvotteluohjeista, joissa se suosittelee OSPAR-yleissopimuksen sopimuspuolten yksimielisesti tukeman, käytöstä poistettujen avomerilaitosten hävittämistä koskevan OSPAR-päätöksen hyväksymistä, 4) komissio on osallistunut OSPAR-päätöksestä 98/3 käytyihin neuvotteluihin Koillis-Atlantin merellisen ympäristön suojelusta tehtyyn yleissopimukseen liittyvistä neuvotteluohjeista annettujen neuvoston päätelmien mukaisesti, ja 5) OSPAR-päätöksellä 98/3 edistetään perustamissopimuksen 130 r artiklassa vahvistettujen tavoitteiden saavuttamista ja että yhteisön olisi näin ollen hyväksyttävä tämä päätös, ON PÄÄTTÄNYT SEURAAVAA: Ainoa artikla 1. Hyväksytään käytöstä poistettujen avomerilaitosten hävittämisestä tehty OSPAR-päätös 98/3 yhteisön puolesta. Edellä mainittu päätös on tämän päätöksen liitteenä. 2. Valtuutetaan komissio ilmoittamaan hyväksymisestä OSPAR-komissiolle. Tehty ... Neuvoston puolesta ... Puheenjohtaja (1) EYVL L 104, 3.4.1998, s. 1. (2) KOM(98) 49 lopull. OSPAR-PÄÄTÖS 98/3 käytöstä poistettujen avomerilaitosten hävittämisestä KOILLIS-ATLANTIN MERELLISEN YMPÄRISTÖN SUOJELUSTA TEHDYN YLEISSOPIMUKSEN SOPIMUSPUOLET PALAUTTAEN MIELIIN Koillis-Atlantin merellisen ympäristön suojelusta tehdyn yleissopimuksen ja erityisesti sen 2 ja 5 artiklan, PALAUTTAEN MIELIIN Yhdistyneiden Kansakuntien merioikeusyleissopimuksen asiaankuuluvat määräykset, PALAUTTAEN MIELIIN, että yhä useampien merialueella sijaitsevien avomerilaitosten käyttöaika on päättymässä, VAKUUTTAEN, että näiden laitosten hävittämisessä on noudatettava erityistä varovaisuutta ottaen huomioon mahdolliset ympäristövaikutukset, TUNNUSTAEN, että merialueella sijaitsevien avomerilaitosten käytöstä poistamisen osalta pidetään yleisesti suositeltavimpina vaihtoehtoina uudelleenkäyttöä, kierrätystä tai lopullista hävittämistä maissa, TIETOISINA siitä, että kyseisten sopimuspuolien kansallisissa oikeus- ja hallintojärjestelmissä on tarpeen antaa ennakolta asiaankuuluvat määräykset käytöstä poistettuja avomerilaitoksia koskevien oikeudellisten vastuiden määrittelemiseksi ja osoittamiseksi, PÄÄTTÄVÄT, ETTÄ: Määritelmät: 1. Tässä päätöksessä tarkoitetaan "betonirakenteisella laitoksella" kokonaan tai pääasiassa betonista rakennettua käytöstä poistettua avomerilaitosta, "käytöstä poistetulla betonirakenteisella avomerilaitoksella" avomerilaitosta, jota ei hyödynnetä a) avomeritoiminnoissa, joita varten se on alun perin sijoitettu merialueelle, b) eikä muussa merialueen oikeutetussa käytössä, jonka asianomaisen sopimuspuolen toimivaltaiset viranomaiset ovat hyväksyneet tai jota ne sääntelevät, tällä ilmaisulla ei kuitenkaan tarkoiteta: c) yksittäistä, merenpohjaan sijoitettua avomerilaitoksen osaa, tai d) betonirakenteista, kelluvaan laitokseen kiinnitettyä ankkurijalustaa, joka ei vaikuta ja jonka ei ennakoida vaikuttavan millään tavoin merialueen muuhun oikeutettuun käyttöön, "asianomaisella sopimusosapuolella" sopimuspuolta, jonka lainkäyttövaltaan kyseinen avomerilaitos kuuluu, "teräsrakenteisella laitoksella" kokonaan tai pääasiassa teräksestä rakennettua käytöstä poistettua avomerilaitosta, "yläpuolisilla rakenteilla" osia, jotka eivät kuulu avomerilaitoskokonaisuuden alapuolisiin rakenteisiin, ja joihin sisältyvät moduulirakenteiset tukialustat sekä kannet, joiden poistaminen ei vaaranna alapuolisten rakenteiden vakautta, "peruslaatalla" tarkoitetaan niitä teräsrakenteisen laitoksen osia, jotka: i) sijaitsevat laitteiston merenpohjaan kiinnittävien ankkurointipaalujen korkeimman kohdan yläpuolella, ii) muodostavat vailla ankkurointipaaluja olevan laitoksen perustan ja joissa on samanlainen sementtimuuraus kuin 3 kappaleen a kohdassa määritellyissä peruslaatoissa, tai iii) on kiinnitetty niin tiukasti tämän määritelmän i) ja ii) alakohdissa mainittuihin osiin, että niiden irrottaminen näistä osista aiheuttaa suuria teknisiä ongelmia. Ohjelmat ja toimenpiteet 2. Käytöstä poistettujen avomerilaitosten upottaminen merialueelle tai niiden jättäminen kokonaan tai osittain paikalleen on kielletty. 3. Jos asianomaisen sopimuspuolen toimivaltaiset viranomaiset ovat liitteen 2 kappaleen määräysten mukaisen arvioinnin suorittamisen jälkeen vakuuttuneita siitä, että on perusteltuja syitä päätyä muihin hävittämistapoihin, kuin ovat uudelleenkäyttöön, kierrätykseen ja lopulliseen hävittämiseen maissa, ne voivat edellä 2 kappaleen määräyksistä poiketen myöntää luvan: a) liitteessä 1 mainittuun luokkaan kuuluvan ja merialueelle ennen 9 päivää helmikuuta 1999 sijoitetun teräsrakenteisen laitoksen koko peruslaatan tai sen osan paikalleen jättämiseen, b) liitteessä 1 mainittuun luokkaan kuuluvan betonirakenteisen laitoksen tai betonijalustan mereen upottamiseen tai jättämiseen paikalleen kokonaan tai osittain, c) muiden käytöstä poistettujen avomerilaitosten upottamiseen mereen tai jättämiseen paikalleen kokonaan tai osittain silloin, kun voidaan tuoda esiin rakennevaurioista, heikentymisestä tai mistä muusta tahansa vastaavanlaisesta syystä johtuvia poikkeuksellisia ja odottamattomia vaikeuksia. 4. Ennen 3 kappaleen määräysten mukaisesti tapahtuvaa luvan myöntämistä tai epäämistä asianomaisen sopimuspuolen on neuvoteltava muiden sopimuspuolten kanssa liitteessä 3 vahvistettujen edellytysten mukaisesti. 5. Käytöstä poistettujen avomerilaitosten upottamista mereen tai niiden pysyvää, osittain tai kokonaan paikalleen jättämistä koskevien lupien on oltava liitteen 4 säännösten mukaisia. 6. Sopimuspuolten on ilmoitettava komissiolle 31 päivään joulukuuta 1999 mennessä ja tämän jälkeen joka toinen vuosi lainkäyttövaltaansa kuuluvien avomerilaitosten olennaiset tiedot sekä tarvittaessa niiden hävittämistä koskevat tiedot siten, että edellä mainitut tiedot voidaan sisällyttää komission ylläpitämään luetteloon. 7. Avomerilaitosten ja erityisesti liitteen 1 luokkiin kuuluviksi merkittyjen laitosten käytöstä poistamisesta saatujen kokemusten sekä asiaankuuluvien tutkimusten ja tietojen vaihdon perusteella komissio pyrkii saamaan yksimielisen tuen mainittuun liitteeseen tehtäville muutoksille rajoittaakseen 3 kappaleessa tarkoitettujen mahdollisten poikkeusten soveltamista. Komissio tarkastelee muutosten valmistelua vuonna 2003 pidettävässä kokouksessaan sekä tämän jälkeen säännöllisin väliajoin. Voimaantulo 8. Tämä päätös tulee voimaan 9 päivänä helmikuuta 1999; sillä kumotaan ja korvataan tuolloin avomerilaitosten hävittämistä koskeva Oslon komission päätös 95/1. Täytäntöönpanokertomukset 9. Jos sopimuspuoli päättää myöntää luvan käytöstä poistetun avomerilaitoksen upottamiseen merialueelle tai sen jättämiseen sinne kokonaan tai osittain, sopimuspuolen on toimitettava komissiolle luvan myöntämishetkellä kertomus, joka täyttää liitteessä 4 olevassa 3 kappaleessa mainitut edellytykset. 10. Jos käytöstä poistettu avomerilaitos on upotettu tai jätetty kokonaan tai osittain merialueelle, sen sopimuspuolen, jota asia koskee, on toimitettava komissiolle kuuden kuukauden kuluessa hävittämisestä liitteessä 4 olevan 4 kappaleen säännösten mukainen kertomus. LIITE 1 KÄYTÖSTÄ POISTETTUJEN AVOMERILAITOSTEN LUOKAT, JOITA KOSKEVIA POIKKEUKSIA VOIDAAN HARKITA Seuraavat käytöstä poistettujen avomerilaitosten, niiden yläpuolisia rakenteita lukuun ottamatta, luokat määritellään 3 kappaleen soveltamiseksi: a) teräsrakenteiset laitokset, jotka painavat yli 10000 tonnia ilmassa, b) painovoimaa hyödyntävät betonirakenteiset laitokset, c) kelluvat betonirakenteiset laitokset, d) kaikki betonirakenteiset ankkurijalustat, jotka haittaavat tai saattavat haitata meren muuta oikeutettua käyttöä. LIITE 2 KÄYTÖSTÄ POISTETTUJEN AVOMERILAITOSTEN MEREEN HÄVITTÄMISTÄ KOSKEVIEN EHDOTUSTEN ARVIOINTIKEHYS Yleiset säännökset 1. Tätä kehystä sovelletaan asianomaisen sopimuspuolen toimivaltaisen viranomaisen suorittamiin, tämän päätöksen 3 kappaleen säännösten mukaisen luvan myöntämistä koskevien ehdotusten arviointeihin. 2. Arvioinnissa on tarkasteltava mahdollisia ympäristövaikutuksia sekä muuta meren oikeutettua käyttöä. Laitoksen käytöstä poistamisen osalta on myös tutkittava käytännölliset kierrätys-, uudelleenkäyttö- ja hävittämismahdollisuudet. Vaaditut tiedot 3. Käytöstä poistetun avomerilaitoksen mereen hävittämistä koskevan ehdotuksen arviointi perustuu seuraavanlaisiin tietoihin: a) laitoksen ominaisuudet sekä sen sisältämät aineet; jos ehdotettuun hävittämismenetelmään kuuluu laitteistossa olevien vaarallisten aineiden poistaminen, on ilmoitettava sekä poistomenetelmä että saavutettavat tulokset; kuvauksessa on ilmoitettava aineiden olomuodot sekä se, missä määrin aineita voi vapautua hävittämisen aikana tai sen jälkeen; b) ehdotettu hävittämispaikka: merenpohjan ja vesipatsaan kemialliset ja fysikaaliset ominaisuudet sekä ympäröivien ekosysteemien biologinen rakenne; nämä tiedot on annettava, vaikka ehdotuksessa olisi kyse laitteiston jättämisestä paikalleen kokonaan tai osittain; c) ehdotettu hävittämismenetelmä ja hävittämisaikataulu. 4. Laitos, ehdotettu hävittämispaikka sekä ehdotettu hävittämismenetelmä on kuvattava riittävän tarkasti suunnitellun hävittämistoimenpiteen vaikutusten arvioimiseksi ja niiden vertaamiseksi muiden hävittämisvaihtoehtojen vaikutuksiin. Hävittämissuunnitelman arviointi 5. Käytöstä poistetun avomerilaitoksen mereen hävittämistä koskevan hankkeen arvioinnissa sovelletaan jäljempänä esitettyä yleistä menettelytapaa. 6. Arvioinnissa ei tarkastella yksinomaan hävittämistä; siinä on otettava huomioon myös muiden vaihtoehtojen toteuttamismahdollisuudet käytännössä sekä niiden todennäköiset vaikutukset. Tarkasteltavina ovat muun muassa seuraavat vaihtoehdot: a) koko laitoksen tai sen osan uudelleenkäyttö; b) koko laitoksen tai sen osan kierrätys; c) koko laitoksen tai sen osan hävittäminen maissa; ja d) muut mereen hävittämiseen liittyvät vaihtoehdot. Hävittämisvaihtoehtojen arvioinnissa huomioon otettavat seikat 7. Arviointia varten kerättyjen tietojen on oltava riittävän täydelliset, jotta hävittämisvaihtoehtojen toteuttamiskelpoisuudesta voitaisiin antaa hyvin perusteltu lausunto ja myöntää lupa luotettavan vertailevan tutkimuksen tekemiseen. Mereen hävittämistä koskevien tutkimusten tuloksissa on osoitettava erityisesti tämän päätöksen 3 kappaleessa vahvistettujen perusteiden täyttyminen. 8. Hävittämisvaihtoehtojen arvioinnissa otetaan huomioon muun muassa: a) hävittämisvaihtoehdon tekniset ja suunnittelua koskevat näkökohdat uudelleenkäyttö ja kierrätys mukaan luettuna sekä puhdistukseen sijaitsevassa laitoksessa olevien kemiallisten valmisteiden tai kemikaalien poistamiseen laitoksen ollessa merellä liittyvät vaikutukset; b) käytöstä poistamisen aikataulu; c) poistamiseen ja hävittämiseen liittyvät turvallisuusnäkökohdat työhygieniaa ja -turvallisuutta koskevat arviointimenetelmät huomioon ottaen; d) meriympäristöön kohdistuvat vaikutukset, joita ovat esimerkiksi biotoopin altistuminen laitoksen aiheuttamalle pilaantumiselle, fysikaalisista ilmiöistä johtuvat muut biologiset vaikutukset, lajien säilymiseen, niiden elinympäristön suojeluun tai vesiviljelyyn liittyvät ristiriidat sekä meren muulle oikeutetulle käytölle aiheutuvat haitat; e) muihin ympäristön osa-alueisiin kohdistuvat vaikutukset, joita ovat esimerkiksi päästöt ilmakehään, huuhtoutuminen pohjaveteen, päästöt makeaan pintaveteen sekä maaperään kohdistuvat vaikutukset; f) uudelleenkäyttöön tai kierrätykseen liittyvä luonnonvarojen ja energian käyttö; g) muista vaihtoehdoista fyysiselle ympäristölle mahdollisesti aiheutuvat vaikutukset; h) vaikutukset palveluihin, paikallisten yhteisöjen toimintaan sekä ympäristön tulevaan käyttöön; sekä i) taloudelliset näkökohdat. 9. Tekniikat, jotka on kehitetty elinkaaren arvioimiseksi ympäristössä, saattaisivat olla käyttökelpoisia arvioitaessa energian ja raaka-aineiden käyttöä sekä käytöstä poistamiseen, uudelleenkäyttöön, kierrätykseen tai laitoksen lopulliseen hävittämiseen liittyvien toimien yhteydessä syntyvien jätteiden ja päästöjen vaikutusta ympäristön eri osa-alueisiin (ilmaan, maahan tai veteen). Jos ne todetaan hyödyllisiksi, niitä olisi myös sovellettava. Kansainvälisellä tasolla sovittuja periaatteita noudatetaan arvioitaessa elinkaarta ympäristössä. 10. Arvioinnissa otetaan huomioon kullekin vaihtoehdolle ominaiset epävarmuustekijät, ja se perustuu varovaisiin vaikutusolettamuksiin. Arvioinnissa otetaan huomioon myöskin laitoksen hävittämisestä merialueelle aiheutuvat kerrannaisvaikutukset sekä muun ihmistoiminnan merialueelle jo nyt aiheuttama vaikutus. 11. Arvioinnin yhteydessä otetaan lisäksi huomioon mereen hävittämisen haitallisten vaikutusten ehkäisemisen tai lieventämisen mahdollisesti edellyttämät hallintatoimenpiteet, sekä täsmennetään mereen hävittämisen jälkeen niin ikään mahdollisesti tarpeellisiksi osoittautuvien valvontatoimien luonne ja laajuus. Yleisarviointi 12. Tutkimustulosten on oltava sellaisia, että sopimuspuolen toimivaltaiset viranomaiset voivat niiden avulla tehdä perustellut päätelmät tämän päätöksen 3 kappaleen mukaisen luvan myöntämisestä tai epäämisestä ja - jos luvan myöntämistä pidetään perusteltuna - päättää sen myöntämisedellytyksistä. Nämä päätelmät kootaan tutkimustiivistelmään, jossa on suppea analyysi päätelmien taustalla olevista seikoista, ja erityisesti kuvaus kaikista niistä mereen hävittämisen aiheuttamista merkittävistä, todennäköisistä tai mahdollisista vaikutuksista, jotka kohdistuvat meriympäristöön tai sen käyttöön. Päätelmät perustuvat tieteellisiin periaatteisiin, ja tiivistelmässä esitetään päätelmien taustalla olevat todisteet ja perusteet. Asiakirjassa on ilmoitettava käytettyjen tietojen alkuperä sekä kaikki näiden tietojen laadun varmistamiseen liittyvät seikat. LIITE 3 NEUVOTTELUMENETTELY 1. Sen sopimuspuolen, joka aikoo myöntää tämän päätöksen 3 kappaleen mukaisen luvan, on aloitettava tässä kuvailtava neuvottelumenettely vähintään kolmekymmentäkaksi viikkoa ennen luvan myöntämiseen liittyvän päätöksen tekemiseksi suunniteltua ajankohtaa siten, että sopimuspuoli toimittaa pääsihteerille ilmoituksen, johon sisältyy seuraavaa: a) tämän päätöksen liitteen 2 säännökset täyttävä arviointi sekä edellä mainitun liitteen 12 kappaleen mukainen tiivistelmä; b) syyt, joiden vuoksi asianomainen sopimuspuoli katsoo, että tämän päätöksen 3 kappaleen perusteet voivat täyttyä; c) kaikki muiden sopimuspuolten tarvitsemat tiedot, joiden avulla ne voivat tarkastella uudelleenkäyttö-, kierrätys- ja hävittämisvaihtojen vaikutuksia ja toteuttamiskelpoisuutta käytännössä. 2. Pääsihteeri toimittaa jäljennöksen tästä ilmoituksesta välittömästi kaikille sopimuspuolille. 3. Jos sopimuspuoli haluaa esittää luvan myöntämistä koskevan vastineen tai huomautuksen, hänen on toimitettava ne luvan myöntämistä suunnittelevalle sopimuspuolelle tiedoksi viimeistään kuudentoista viikon kuluttua siitä ajankohdasta, jolloin pääsihteeri toimitti ilmoituksen sopimuspuolille, sekä jätettävä pääsihteerille jäljennös vastine- tai huomautusasiakirjansa tekstistä. Vastineessaan sopimuspuolen on selitettävä, miksi se on sitä mieltä, etteivät toimitetut perustelut täytä tämän päätöksen 3 kappaleessa mainittuja perusteita. Selitys on perusteltava tieteellisesti ja teknisesti. Pääsihteeri toimittaa vastineen tai huomautusten tekstin muille sopimuspuolille. 4. Sopimuspuolten on pyrittävä keskinäisissä neuvotteluissa päättämään suhtautumisesta edellisen kappaleen mukaisesti mahdollisesti esitettyihin vastineisiin. Luvan myöntämistä suunnittelevan sopimuspuolen on ilmoitettava pääsihteerille neuvottelujen tuloksesta mahdollisimman pian näiden neuvottelujen jälkeen ja joka tapauksessa viimeistään kahdenkymmenenkahden viikon kuluttua ajankohdasta, jolloin pääsihteeri toimitti ilmoituksen sopimuspuolille. Pääsihteeri saattaa näin toimitetun tiedon viipymättä kaikkien muiden sopimuspuolten tietoon. 5. Jos ongelmaa ei saada ratkaistuksi neuvotteluissa, vastineen esittänyt sopimuspuoli voi vähintään kahden muun sopimuspuolen tuella pyytää pääsihteeriä järjestämään erityisen neuvottelukokouksen, jotta esitetyistä muistutuksista voidaan keskustella. Pyyntö on esitettävä enintään kahdenkymmenenneljän viikon kuluttua siitä ajankohdasta, jolloin pääsihteeri saattoi ilmoituksen muiden sopimuspuolten tietoon. 6. Pääsihteeri järjestää edellä mainitun erityisen neuvottelukokouksen kuuden viikon kuluessa kokouksen järjestämistä koskevan pyynnön esittämisestä, jollei luvan myöntämistä suunnitteleva sopimuspuoli suostu tämän määräajan lykkäämiseen. Kokous on avoin kaikille sopimuspuolille, kyseisen laitoksen toiminnanharjoittajalle sekä kaikille komissiossa toimiville tarkkailijoille. Kokouksen keskeisiä aiheita ovat 1 ja 3 kappaleen mukaisesti toimitetut sekä 4 kappaleessa mainittujen neuvottelujen aikana esiin tulleet tiedot. Kokouksen puheenjohtajana toimii komission puheenjohtaja tai hänen toimivaltainen edustajansa. Kokouksen puheenjohtaja ratkaisee kokousjärjestykseen liittyvät ongelmat. 7. Kokouksen puheenjohtaja laatii kertomuksen, jossa tuodaan esiin kokouksessa esitetyt näkemykset sekä mahdollisesti tehdyt päätökset. Tämä kertomus toimitetaan kaikille sopimuspuolille kahden viikon kuluessa kokouksesta. 8. Asianomaisen sopimuspuolen toimivaltainen viranomainen voi tehdä luvanmyöntämispäätöksen milloin tahansa: a) kuudentoista viikon kuluttua 2 kappaleessa tarkoitetun ilmoituksen tietoon saattamisesta, jos vastineita ei ole esitetty tähän määräaikaan mennessä; b) kahdenkymmenenkahden viikon kuluttua 2 kappaleessa tarkoitetun ilmoituksen tietoon saattamisesta, jos vastineet esitettiin keskinäisissä neuvotteluissa 4 kappaleessa tarkoitettujen edellytysten mukaisesti; c) kahdenkymmenenneljän viikon kuluttua 2 kappaleessa tarkoitetun ilmoituksen tietoon saattamisesta, jos 5 kappaleen mukaisen erityisen neuvottelukokouksen järjestämistä koskevaa pyyntöä ei ole esitetty; d) sen jälkeen, kun erityisen neuvottelukokouksen puheenjohtajan kokouksesta laatima kertomus on toimitettu sopimuspuolille. 9. Ennen tämän päätöksen 3 kappaleen mukaisen luvan myöntämistä koskevan päätöksen tekemistä asianomaisen sopimuspuolen toimivaltainen viranomainen tarkastelee sekä erityisen neuvottelukokouksen kertomuksessa esille tuotuja seikkoja, kaikkia siinä esitettyjä päätöksiä että sopimuspuolten tämän menettelyn aikana mahdollisesti esittämiä näkemyksiä. 10. Jäljennökset kaikista niistä asiakirjoista, jotka on tämän menettelyn mukaisesti toimitettava kaikille sopimuspuolille, toimitetaan myös komissiossa työskenteleville tarkkailijoille, jotka ovat esittäneet pääsihteerille asiakirjojen toimittamista koskevan asianmukaisen pyynnön. LIITE 4 LUPIA JA KERTOMUKSIA KOSKEVAT EDELLYTYKSET 1. Jokaisessa tämän päätöksen 3 kappaleen nojalla myönnetyssä luvassa mainitaan edellytykset, joiden perusteella laitoksen mereen hävittäminen voidaan sallia; lupa muodostaa myöskin kehyksen, jonka avulla voidaan arvioida toteutettujen toimenpiteiden vaatimustenmukaisuutta ja varmistaa edellytysten täyttyminen. 2. Erityisesti luvissa: a) täsmennetään laitoksen hävittämisessä käytettävät menetelmät; b) vaaditaan, että riippumattoman asiantuntijan on tarkastettava laitos ennen hävittämistoimien aloittamista sen varmistamiseksi, että laitoksen kunto vastaa sekä lupaehtoja että ehdotetun hävittämistoimenpiteen arvioinnin perustana olevia tietoja; c) täsmennetään mahdolliset tarvittavat hallinnointitoimet mereen hävittämisestä johtuvien haitallisten vaikutusten ehkäisemiseksi tai lieventämiseksi; d) määrätään kaikkien kansainvälisten ohjeiden mukaisesti toteutettavista järjestelyistä laitoksen merkitsemiseksi merikortteihin sekä merenkulkijoille ja toimivaltaisille vesistöviranomaisille suunnatun, laitoksen tilan muuttamista koskevan tiedottamisen järjestämiseksi siten, että laitos merkitään kaikilla merenkulun ja kalastuksen edellyttämillä merkeillä, ja että nämä merkit pidetään kunnossa; e) määrätään järjestelyistä laitoksen kunnon, mahdollisten hallinnointitoimenpiteiden tulosten ja laitoksen meriympäristöön tapahtuvan hävittämisen aiheuttamien vaikutusten valvonnan sekä valvonnan tulosten julkaisemisen varmistamiseksi; f) täsmennetään kaikkien hallinnointitoimenpiteiden ja valvontatoimien toteuttamisesta sekä edellä mainitun valvonnan tuloksia koskevien kertomusten julkaisemisesta vastaavat tahot; g) ilmoitetaan merialueelle jäävien laitosten osien omistaja ja nimetään henkilö, joka vastaa (jos kyseessä ei ole omistaja) edellä mainittujen laitosten osien mahdollisesti aiheuttamiin tuleviin vahingonkorvauskanteisiin; luvassa esitetään myös yksityiskohtaiset menettelytavat, joiden mukaisesti vastuuhenkilöön kohdistuvia vaateita voidaan esittää. 3. Tämän päätöksen 9 kappaleen määräysten mukaisesti laaditussa kertomuksessa on ilmoitettava: a) edellä 3 kappaleen mukaisen luvan myöntämistä koskevan päätöksen perustelut; b) se, missä laajuudessa asianomaisen sopimuspuolen toimivaltainen viranomainen hyväksyy erityisen neuvottelukokouksen tuloksena laaditussa, tämän päätöksen liitteessä 3 olevassa 7 kappaleessa tarkoitetussa kertomuksessa esille tuodut näkökohdat tai muiden sopimuspuolten edellä mainitussa liitteessä tarkoitetun menettelyn kuluessa esittämät näkemykset; c) myönnetty lupa. 4. Tämän päätöksen 10 kappaleen nojalla laaditussa kertomuksessa on tuotava esiin: a) laitoksen mereen hävittämisen eri vaiheet; b) kaikki todetut mereen hävittämisen välittömät vaikutukset; c) kaikki luvassa määrättyjen hallinnointi-, valvonta- ja julkaisutoimenpiteiden toteuttamiseen liittyvät lisätiedot.